wickkiey/tamil-wikipedia-markdown huggingface dataset:
# பகவ்பூர் வெடிப்பு 2017


2017, சூன் 25 அன்று பாகித்தானின் பகவல்பூர் மாவட்டத்தில் கிழக்கு அகம்த்பூர் அருகே கல்நெய் ஏற்றிச் சென்ற ஒரு தொட்டி சரக்குந்து வெடித்து, இதனால் குறைந்தபட்சம் 153 பேர் கொல்லப்பட்டு 117-க்கும் மேற்பட்டவர்கள் காயமுற்றனர். அதன் ஓட்டுநர் N-5 தேசிய நெடுஞ்சாலையின் ஒரு திருப்பத்தில் வண்டியை திருப்ப முயற்சித்தபோது அந்த சரக்குந்து கவிழ்ந்தது. விபத்து பற்றிய செய்தியானது அருகிலுள்ள கிராமங்களுக்கு பரவியதும், நூற்றுக்கணக்கான மக்கள் தொட்டியில் இருந்து ஒழுகும் கல்நெய்யைப் பிடித்துச் செல்ல அவ்விடத்துக்கு விரைந்தனர். பின்னர் சரக்குந்து வெடித்தது; ஆரம்ப அறிக்கைகளில் அங்கிருந்த ஒருவர் புகைபிடித்தபோது பெட்ரோலில் விழுந்த வெண்சுருட்டால் இவ்விபத்து நேர்ந்ததாக தகவல் வெளியாகியுள்ளது.  

## நேர்ச்சி
உள்ளூர் நேரம் 6 மணியளவில் (01:00 GMT) சுமார் 40,000 லிட்டர் (10,567 கேலன்) எரிபொருள் சரக்கு கொண்ட ஒரு தொட்டி சரக்குந்து, பாக்கித்தானின் கராச்சியில் இருந்து லாகூருக்கு பயணித்தபோது அவ்வண்டி பாகவல்பூர் மாவட்டத்தின் கிழக்குக்கு அகமத்பூர் அருகே N-5 தேசிய நெடுஞ்சாலையில் ஒரு வளைவு திருப்பத்தை வேகமாக கடக்க முயற்சிக்கும் போது, நேர்ச்சிக்கு உள்ளாகி கவிழ்ந்து.  

விபத்து பற்றிய செய்தி உடனடியாக அருகிலுள்ள கிராமமான ரம்சன்பூர் ஜோயாவிற்கு பரவியது, கிராமவாசிகளுக்கு ஒரு உள்ளூர் பள்ளிவாசலின் மேல் இருந்த ஒரு ஒலிபெருக்கியை வழியாக செய்தி குறி்த்து எச்சரித்தனர். பெண்கள் மற்றும் சிறுவர்கள் உட்பட, சாலையின் அருகே மாம்பழத் தோப்புகளில் பணிபுரியும் ஏராளமான மக்கள் (ஒரு ஆதார மதிப்பீட்டின்படி 500), அதில் கசியும் கல்நெய்யை சேகரிப்பதற்காக இடத்தில் கூடினர். அந்த இடத்தில் கூட்டத்தை அகற்றுவதற்காக காவல் துறையினர் மேற்கொண்ட முயற்சிகளை கூட்டத்தினர் அலட்சியம் செய்தனர். சுமார் 10 நிமிடங்கள் கழித்து, சேதமடைந்த கொள்கலனில் இருந்து கசிந்த எரிபொருள் தீப்பிடித்தபிறகு சரக்குந்து வெடித்து, இதனால் குறைந்தது 153 பேரை் கொல்லப்பட்டு 117 பேர் காயமடைந்தனர். சில செய்தி ஊடக அறிக்கையின்படி, சரக்குந்து விபத்திற்குப் பிறகு சுமார் 45 நிமிடங்கள் கழித்து வெடித்தது.  

வெடிப்புக்கு காரணம் குறித்து ஆரம்ப அறிக்கைகள் முரண்பட்டவையாக இருந்தன: சிலர் எரிபொருள் கசிந்த சரக்குந்து அருகே ஒரு வெண்சுருட்டைப் பற்றவைத்தபோது இது நிகழ்ந்தது என்றும், வேறு சிலர் கூறுகையில் பல இடங்களில் இருந்து நிகழ்விடத்திற்கு பலர் விசையுந்து மூலம் விரைந்தனர் அப்போது அந்த வாகணங்களில் ஏற்பட்ட தீப்பொறியே இதற்கு காரணம் என்றனர்.
# பேருயிரியல்

என்ற உயிரினம் பேருயிரியல் அறிஞர்களால் ஆய்வு செய்யப்படுகிறது.]]  

**பேருயிரியல்** *(Macrobiology)* என்பது உயிரியலின் ஒரு பிரிவு ஆகும். சாதரணமாக கண்களால் காணவியல்கின்ற பெரிய உயிரினங்கள் அல்லது பெரும உயிரினங்களைப் பற்றி படிக்கின்ற அறிவியல் பிரிவு பேருயிரியல் எனப்படுகிறது. நுண்ணுயிரியல் பிரிவுக்கு எதிர் பிரிவாக பேருயிரியல் பிரிவு கருதப்படுகிறது. நுண்ணுயிரியல் கண்களுக்குத் தெரியாத நுண்ணுயிர்களை ஆய்வு செய்வதைப் போல பேருயிரியல் கண்களுக்குப் புலப்படும் பெரிய உயிரினங்களை ஆய்வு செய்கிறது .  

பேரண்டம், சிற்றண்டம் என்ற கோட்பாடுகள் பேருயிரியலில் சில முக்கியக் கோட்பாடுகளாகக் கருதப்படுகின்றன. பிரபஞ்சத்தைக் குறித்த ஒரு தோற்றத்தை இக்கோட்பாடுகள் விவரிப்பதாகக் கொள்ளலாம். பிரபஞ்சம் என்ற முழுமையில் பேரண்டம் ஒரு பகுதியென்றால் எஞ்சியிருக்கும் பகுதி சிற்றண்டமாகும். இவ்வாறே பிரபஞ்சம் என்ற முழுமையில் சிற்றண்டம் ஒரு பகுதியெனில் எஞ்சியிருப்பது பேரண்டமாகும். மறைபொருளை உணரும் அனைத்து சிந்தனைகளிலும் இத்தோற்றம் இடம்பெற்றுள்ளதென அறிஞர் பியரி ஏ. இரிப்பார்டு கருத்து தெரிவிக்கிறார். சோதிடம், இரசவாதம் மற்றும் புனித வடிவியல் போன்ற நடைமுறைகள் இக்கோட்பாடுகளின் கீழுள்ளன .  
## இவற்றையும் காண்க
- உயிரியல்
- நுண்ணுயிரியல்
- உயிரினம்
# ஏர்வாடி இராதாகிருஷ்ணன்


**இராதாகிருஷ்ணன்** என்பவர் நாடக ஆசிரியர்,சிறுகதை எழுத்தாளர், கவிஞர், கட்டுரையாளர் ஆவார். இவர் திருநெல்வேலி மாவட்டத்தில் உள்ள ஏர்வாடி எனும் ஊரில் 18-05-1947 இல் பிறந்தார். பாரத ஸ்டேட் வங்கியில் பணியாற்றிக் கொண்டே கவிதை, சிறுகதைகள் எழுதும் முயற்சியில் ஈடுபட்டார்.  
## எழுத்துப் பணிகள்
இவர் வானொலி நிலையத்தில் பணியாற்றும் போது கட்டுரை, கவிதைகள் எழுதி அதை வானொலியில் வாசித்தார். இவர் முதலில் எழுதிய சிறுகதை பிரபல இதழில் வெளியாகவில்லை. அக்கதையை, 'அமுதசுரபி' எனும் இதழ் நடத்திய சிறுகதைப் போட்டிக்கு அனுப்பினார். அப்போட்டியில் அக்கதையே முதல் பரிசு பெற்றது.இவர் எழுதிய முதல் நூல் *உனக்காக ஒரு பாடல்* என்பது. இந்நூல் வானொலி, தொலைக்காட்சியில் ஒலிப்பரப்பான இவரது இசைப்பாடல்கள் அடங்கியத் தொகுப்பாகும்.  
### படைப்புகள்
இவர் எழுதிய நூல்கள் :  
- என் பக்கம்
- வருகிறாள் உன்னைத் தேடி (நகைச்சுவை நூல்)
- கண்ணில் தெரியுது வானம்
- நிழல்கள் பொய்யல்ல (கதை)
- கனவின் பெயர் கவிதை (கவிதை)
- காதல் வெறும் கதையல்ல (கவிதை)
- மனத்தில் பதிந்தவர்கள் (வாழ்க்கை வரலாறு)
திரைப்பட பாடல்கள்:  
இயக்குநர் மோகன்காந்திராமனின், *ஆனந்த பைரவி* எனும் திரைப்படத்தில் ஒரு பாடலும், மலையாளத் திரைப்பட இயக்குநர் கோபாலகிருஷ்ணனின், *தாகம் தீராத மேகம்* திரைப்படத்தில் நான்கு பாடல்களும் இவர் எழுதியுள்ளார்.  
#### விருதுகள்
கவிதை உறவு எனும் இலக்கிய அமைப்பைத் தொடங்கி நடத்தி வருகின்றார். இதன் மூலம் ஆண்டுதோறும் தமிழில் வெளியாகும் சிறந்த நூலுக்கு ரூபாய் ஒரு இலட்சம் வரை பரிசுகள் வழங்கப்படுகின்றன. இவரது, ''திருமணங்கள் வெறும் நிகழ்ச்சிகள் அல்ல' என்ற சிறுகதைத் தொகுதி தமிழ்வளர்ச்சித் துறையின் சிறந்த சிறுகதைத் தொகுதிக்கான முதல் பரிசு பெற்றது. இவர், கலைமாமணி விருதும் பெற்றுள்ளார்.  
1) கி.தமிழரசி," ஏர்வாடி எஸ்.இராதாகிருஷ்ணனின் தமிழ்ப் படைப்புகள்- ஓர் ஆய்வு"- சென்னைப் பல்கலைக்கழகம் ஆய்வேடு.  
2) அகில், " கலைமாமணி இராதாகிருஷ்ணனுடன் ஒரு நேர்க்காணல்" www.tamilauthuors.com.  
3) தேவிரா, " தமிழ் இலக்கியத் தகவல் களஞ்சியம்" ஸ்ரீநந்தினி பதிப்பகம்,சென்னை-2007.
# நைட்ரோசிலேற்றம்


**நைட்ரோசிலேற்றம்** (*Nitrosylation*) என்பது நைட்ரிக் ஆக்சைடு உபகுழுவை மற்றொரு (பொதுவாக ஒரு கரிம) மூலக்கூறுடன் இணைக்கும் சகப் பிணைப்பு வினையாகும். வழக்கமாக கரிம மூலக்கூறுகளில் நிகழும் இவ்வினையை **நைட்ரசோயேற்றம்** என்றும் அழைக்கலாம். இவ்வினை பெரும்பாலும் நைட்ரசு அமிலம் அல்லது அதற்கு சமமான ஆற்றல் வாய்ந்த சோடியம் நைட்ரைட்டு மற்றும் ஐதரோகுளோரிக் அமிலம் ஆகியவற்றின் கலவையோடு வினைபுரியும் போது நிகழ்கிறது.  

டி.என்.ஏ மூலக்கூறுகளில் இந்த வகை வேதி மாற்றம் நிகழ்வது இல்லை. டி.என்.ஏ. மூலக்கூறுகளை சரிசெய்வதிலும், செல்லுலர் செயல்முறைகளை முறைபடுத்துவதிலும் நைட்ரோசிலேற்றம் உதவுகிறது.
# சமத்துவப் பொருளாதாரவாதிகள் மாநாடு

**சமத்துவப் பொருளாதாரவாதிகள் மாநாடு** (*Conference of Socialist Economists*) முதலாளித்துவத்தின் பொருள்முதல்வாத விமர்சனத்தை வளர்க்கும் நோக்கத்தை உறுதி பூண்டுள்ள ஒரு பன்னாட்டு , மக்களாட்சி உறுப்பினர் அமைப்பு என்று தன்னை விவரிக்கிறது. பொருள்முதல் வாதத்தின் குறைகளை விமர்சனம் செய்வது மட்டுமின்றி ஏனைய கல்வி முறைகளை பாதுகாக்கும் அடித்தளமாகவும் இருக்க இவ்வமைப்பு முயல்கிறது.  

## வரலாறு
1960 ஆம் ஆண்டுகளில் ஐக்கிய இராச்சியத்தில் சமத்துவ / சமூக அரசியலின் பொது எழுச்சியில் *அரோல்டு வில்சன்* தொழிற்கட்சி அரசாங்கத்தை தவறான பாதையில் முன்னெடுத்துச் சென்றார். மேலும் மரபார்ந்த பொருளாதார தத்துவத்துடன் சமத்துவ பொருளாதாரவாதிகளின் கருத்துக்கள் முரண்பாடு கொண்டவையாக இருந்தன.  

1970 ஆம் ஆண்டு சனவரி மாதம் நடைபெற்ற முதல் மாநாட்டில் பிரதான பொருளாதார வல்லுனர்கள் 75 பேர் கலந்துகொண்டனர். இவர்கள் பெரும்பாலும் பொருளாதார வல்லுநர்கள் ஆவர். மூலதன சர்ச்சை, வளர்ச்சிப் பொருளாதாரம் மற்றும் மூலதனத்தின் சர்வதேசமயமாக்கல் பற்றிய ஆவணங்களை இவர்கள் விவாதித்தனர். இதே ஆண்டு அக்டோபரில் இரண்டாவது மாநாட்டு நடைபெற்றது. வெளிநாட்டு பங்கேற்பாளர்கள் 20 பேர் உட்பட 125 பங்கேற்பாளர்கள் இதில் பங்கேற்றனர். நவீன முதலாளித்துவத்தில் மாநிலப் பொருளாதாரத்தை இவர்கள் கருத்தில் கொண்டார்கள்.  

இந்த நிகழ்வு நிறுவன மாநாடாக நிரூபிக்கப்பட்டது. ஒரு நிரந்தர அமைப்பாக சமத்துவப் பொருளாதாரவாதிகள் மாநாடை அமைக்கவும், பிரிட்டன் மற்றும் ஐரோப்பிய பொருளாதார சமூகம் பற்றிய மேலும் ஒரு மாநாட்டை ஏற்பாடு செய்யவும், ஒரு பத்திரிகையை தொடங்குவது பற்றி ஆராயவும் நிகழ்வில் முடிவு செய்யப்பட்டது.  

1971 ஆம் ஆண்டு டிசம்பர் மாதம் நடைபெற்ற மாநாட்டில் சமத்துவப் பொருளாதாரவாதிகள் மாநாட்டின் செய்தி இதழ் வெளியிடப்பட்டது. இவ்விதழில் மாநாட்டு அறிக்கைகள் நான்கு இடம்பெற்றன. அடுத்த செய்தி இதழ் 1977 ஆம் ஆண்டில் மீண்டும் வெளியானது. கேபிடல் & கிளாசு என்ற பெயரில் தொடர்ந்து வெளியிடப்பட்டது.  

இதன் பெயர் மற்றும் வரலாறு தொடர்ந்து இருந்தபோதிலும், சமத்துவப் பொருளாதாரவாதிகள் மாநாடும் கேபிடல் & கிளாசு என்ற பத்திரிகை ஆகிய இரண்டும் வழக்கமான கல்விப் பாடப் பிரிவுகளால் கட்டுப்படுத்தப்படாத அறிவிக்கப்பட்ட நோக்கத்திற்கு ஏற்ப இன்னமும் வாழ்கின்றன. மாநாட்டு உறுப்பினர்களில் சிறுபான்மையினர் மட்டுமே தொழில்முறை பொருளாதார வல்லுநர்களாக உள்ளனர். மேலும் சமூக மற்றும் மனித அறிவியல் முழுவதும் பத்திரிகையின் உள்ளடக்கமாக உள்ளன.  

பொது அறிவு என்பது எடின்பரோ சமத்துவப் பொருளாதார வல்லுனர்களின் மாநாட்டின் செய்தி இதழ் ஆகும்.
# தாலியா ஜெனிகுலேட்டா



**தாலியா ஜெனிகுலேட்டா** என்பது முதலைக் கொடி (அ) நெருப்புக் கொடி என அழைக்கப்படுகிறது. இச்சிற்றினத் தாவரம் ஆப்பிரிக்கா மற்றும் அமெரிக்கா வெப்பமண்டலப் பகுதிகளில் பரவிக் காணப்படுகிறது.  

தாலியா ஜெனிகுலேட்டாவின் தாயகம் பெரிய நிலப்பரப்பு கொண்ட ஆப்பிரிக்கா, மேற்குப்பகுதி செனிகள் முதல் கிழக்கு பகுதி சூடான் வரையிலும் தெற்கு ஜிம்பாப்வே மற்றும் அங்கோலா வரை காணப்படுகிறது. இத்தாவரம் மெக்சிகோ, மத்திய அமெரிக்கா, மேற்கிந்தியத் தீவு தாயகமாகவும் கருதப்படுகிறது. தென் அமெரிக்கா மற்றும் தென்கிழக்கு அமெரிக்கா ஐக்கிய நாடுகளில் (புயூரோட்டோரிக்கோ, புளோரியா, லூசியானா, அலபாமா மற்றும் தெற்கு ஜார்ஜியா) வளர்வதாக கணக்கிடப்பட்டுள்ளது.  

## சூழ்நிலையியல்
லார்வா இனமான ஸ்டோலிடோப்டிரியா டாக்ஸாரா, சைலோபேன்ஸ் ஹானிமாண்ணி மற்றும் ஸ்பினார்செஸ் அனைஸோடாக்டைலஸ் தாலியா ஜெனிகுலேட்டா தாவரத்தினை உணவாக உட்கொள்வதாக பதிவு செய்யப்பட்டுள்ளது.  

## வேதியியல்
மாராந்தேஸியே குடும்பத்தாவரத்தில் எடுத்துக்காட்டாக தாலியா ஜெனிகுலேட்டா தாவரத்தில் ரோஸ்மாரினிக் அமிலம் காணப்படுகிறது,
# அடிமைத்தனத்தின் வரலாறு

**அடிமை முறையின் வரலாறு** (*history of slavery*) என்பது பழங்காலந்தொட்டு தற்காலம் வரை ஒரு நாட்டின் தேசியத்தில், கலாச்சாரத்தில் மற்றும் மதத்தில் கூட கால் பதித்திருக்கிறது, இருந்தாலும் இந்த அடிமை முறை உலகின் பல காலகட்டங்களில் சமூக நிலையிலும் பொருளாதார ரீதியிலும் மற்றும் சட்ட ரீதியாகவும் நிறைய மாற்றங்கைளக் கொண்டுள்ளது.  

அடிமை முறை எப்போது தோன்றியது என்பதை நாம் ஆராய்ந்து பார்க்கும் போது, பழமையான ஆவணமான மெசொப்பொத்தேமியாவின் *ஹமுராபி சட்டத்தொகுப்பு* (கி.மு 1860) அடிமைமுறை பொதுமக்களால் ஏற்றுக்கொள்ளப்பட்டதாகவும், முறைப்படுத்தப்பட்ட ஒரு அமைப்பாகவும் இருந்தது என்று கூறுகிறது.  

அடிமை முறை என்பது காட்டுவாசி மக்களிடையே காணப்படவில்லை ஏனென்றால் இம்முறை சமுதாய அடுக்கமைவுகளில்தான் வளர்ச்சி அடைந்தது. கிமு 3500 ஆண்டு பழமையான மெசப்பத்தோமியாவின் சுமேரிய நாகரீகம் தான் முதன்முதலில் அடிமை முறை பற்றிக் கூறுகிறது. இந்நாகரீகம் தான் மற்ற நாகரீகங்களுக்கெல்லாம் முந்தையது. பைசாந்தியப் பேரரசுக்கும் உதுமானியத் துருக்கியருக்கும் இடையே நடைபெற்ற போரின்போது நிறைய கிறித்தவர்கள் அடிமைகளாக்கப் பட்டனர்.  

ஐரோப்பாவில் அடிமை முறை என்பது இருண்ட காலம் தொடங்கி இடைக்காலம் வரை பொதுமக்களிடையே ஏற்றுக்கொள்ளக்கூடிய ஒன்றாக இருந்தது. குறிப்பாக கிபி ]]1600]]க்கு பிறகு அத்திலாந்திக்கின் அடிமை வணிகத்தில் டச்சு, பிரெஞ்சு, எசுப்பானிய, போர்ச்சுக்கீசிய, ஆங்கிலேய, அராபிய மக்கள் மற்றும் மேற்கு ஆப்பிரிக்கப் பேரரசுகள் முக்கிய பங்கினை வகித்தார்கள்.  

டேவிட் பி. போர்சைட் என்பார் கூறுகிறார்: உண்மையைச் சொன்னால் 19 ஆம் நுற்றாண்டின் தொடக்கத்தில் உலக மக்கள் தொகையில் மூன்றில் ஒரு பகுதியினர் தங்கள் விருப்பத்திற்கு மாறாக பண்ணையடிமைகளாக்கப்பட்டனர். டென்மார்க், நார்வே நாடுகள்தான் முதன்முதலாக கிபி 1802-இல் அடிமை வணிகத்தைத் தடை செய்த ஐரோப்பிய நாடுகளாகும்.
# ஜிம்மி ஷீல்ட்ஸ்

**ஜிம்மி ஷீல்ட்ஸ்** (Jimmy Shields, சனவரி 1900 - 13 ஏப்ரல் 1949) ஒரு பிரித்தானிய பொதுவுடைமை ஆர்வலரும் பத்திரிகை ஆசிரியரும் ஆவார்.  

ஸ்காட்லாந்தின் கிரீனக்கில் பிறந்த இவர் 1921 ஆம் ஆண்டு பெரிய பிரித்தானியாவின் பொதுவுடைமைக் கட்சியில் சேர்ந்தார். வேலையின்மை காரணமாக தென் ஆப்பிரிக்காவிற்கு 1925 ஆம் ஆண்டு இடம் பெயர்ந்தார். தென் ஆப்பிரிக்காவின் கம்யூனிஸ்ட் கட்சியில் சேர்ந்து குறுகிய காலத்திலேயே அதன் பொதுச் செயலாளராக ஆனார். இந்த காலகட்டத்தில் ஜிம்மி ஷீல்ட்ஸின் உரையினால் ஈர்க்கப்பட்டு எட்வின் தாபோ மொபுட்சன்யானா பொதுவுடைமைக் கட்சியில் சேர்ந்தார்.  

ஜிம்மி ஷீல்ட்ஸ் 1927ஆம் ஆண்டு ஸ்காட்லாந்திற்கு திரும்பினார். அங்கு அவர் பெரிய பிரித்தானியாவின் பொதுவுடைமைக் கட்சியில் பல்வேறு பதவிகளில் பணியாற்றி தேசிய நிர்வாகியாக தேர்ந்து எடுக்கப்பட்டார். *அன்றாடப் பணியாளர்* (*Daily Worker*) என்ற நாளிதழின் பொறுப்பாசிரியராகப் பணியாற்றினார். 1932 முதல் பன்னாட்டுப் பொதுவுடைமையின் (கம்மின்டர்ன்) பிரித்தானியப் பிரதிநிதியாகச் செயல்பட்டார். பெரிய பிரித்தானியாவின் பொதுவுடைமைக் கட்சியின் பன்னாட்டுத் துறையின் தலைவராக இருந்து பல இடங்களுக்கு பயணித்தார்.  

இரண்டாம் உலகப்போரின் போது காச நோயால் பாதிக்கப்பட்டு, பெரும்பாலான நாட்கள் ஹோல்ட் பேணுகையில்லத்தில் இருந்து, 1949 ஆம் ஆண்டு இறந்தார்.
# பிரெம்னா செர்ராட்டிஃபோலியா



**பிரெம்னா செர்ராட்டிஃபோலியா** (*Premna serratifolia*, சமசுகிருதம் : अग्निमंथ, *அக்னிமாந்தா*) ஒரு சிறிய மரவகை அல்லது சிறு செடி. லாமியேசியே என்ற தாவர குடும்பத்தைச் சேர்ந்தது. மே மற்றும் நவம்பர் மாதங்களுக்கிடைய பூத்து காய்த்து கனியாகும். பூக்கும் பருவங்களில் அதிக எண்ணிக்கையிலான வண்ணத்துப் பூச்சிகளையும், தேனி, குளவி இனங்களையும், கவர்ந்திழுக்கும். இதன் பூத்த இனங்கள் ப்ரிம்னா கோரிம்போசா, ப்ரிம்னா இன்டக்ரிஃபோலியா மற்றும் ப்ரிம்னா அப்டியுஸிஃபோலியா ஆகும்.  

ஈரமான மணற்பாங்கான மண்ணில் அதிகம் வளரும். மேலும் மாங்ரோவ் காடுகள் மற்றும் கடலோர புதர் காடுகளில் வளரும். இதன் வேர்ப்பட்டைகள் பயிர் நச்சுகள் மற்றும் ஆக்சிசனேற்றத்தடுப்பான்கள் கொண்டுள்ளது.
# இராபர்ட் ஆங்கஸ் ஸ்மித்

**இராபர்ட் ஆங்கஸ் ஸ்மித்** (Robert Angus Smith, 15 பெப்ரவரி 1817 – 12 மே 1884) ஒரு ஸ்காட்டிய வேதியியலாளர். காற்று மாசுபடுவதைப் பற்றிய ஆராய்ச்சியை மேற்கொண்டவர். அமில மழை என்ற சொற்றொடரை 1872-ம் ஆண்டு முதன்முதலில் பயன்படுத்தினார். சில வேளைகளில் இவர் அமில மழையின் தந்தை என்று அழைக்கப்படுகிறார்.  

1872 ஆண்டில் ஸ்மித் *ஏர் அண்ட் ரெய்ன்: தி பிகினிங்ஸ் ஆஃபு கெமிக்கல் கிளைமட்டாலஜி* என்ற புத்தகத்தை வெளியிட்டார். இது வளிமண்டல மழைப்பொழிவின் வேதியியல் பற்றிய அவரது ஆய்வுகளை வழங்குகிறது.  

### கல்வியும் இளமையும்
கிளாஸ்கோவில் உள்ள பொல்லோக்ஷாஸ் நகரில் பிறந்தார். ஒரு தனிப்பப்ட ஆசிரியராக பணிபுரிந்தார். ராயல் மான்செஸ்டர் நிறுவனத்தில் லியோன் பிளேபேரின் வேதியியல் ஆய்வகத்தில் சேர்ந்து பணிபுரிந்தார்.  

சல்ஃபோர்டின் கர்சல் மூரில் உள்ள புனித பால் தேவாலயக் கல்லறையில் புதைக்கப்பட்டார்.
# எஸ். ஆர். பார்த்திபன்


**எஸ். ஆர். பார்த்திபன்** (S. R. Parthiban) ஓர் இந்திய அரசியல்வாதியும், தமிழகத்தின் முன்னாள் சட்டமன்ற உறுப்பினரும் மற்றும் வழக்கறிஞரும் ஆவார். இவர் 2011 ஆம் ஆண்டு நடந்த சட்டமன்றத் தேர்தலில், மேட்டூர் சட்டமன்றத் தொகுதியிலிருந்து, தேசிய முற்போக்கு திராவிடர் கழகத்தின் சார்பில் போட்டியிட்டு, தமிழக சட்டமன்றத்திற்குத் தேர்ந்தெடுக்கப்பட்டார்.  

இவர் தேமுதிகவில் இணைவதற்கு முன்பு ஜெகத்ரட்சகன் தொடங்கிய *வீர வன்னியர் பேரவை*யில் இருந்தார். பின்னர் தேமுதிகவில் இருந்து வெளியே வந்த இவர் *மக்கள் தேமுதிக* என்ற பெயரில் புதிய கட்சி தொடங்கினார். பின்னர் அக்கட்சியைக் கலைத்து விட்டு, திமுக தலைவரான கருணாநிதி முன்னிலையில் திமுகவில் இணைந்தார்.  

பின்னர் 2019 ஆம் ஆண்டு நடந்த இந்திய மக்களவைத் தேர்தலில், சேலம் தொகுதியிலிருந்து, திராவிட முன்னேற்றக் கழக சார்பில் போட்டியிட்டு, இந்திய நாடாளுமன்றத்திற்குத் தேர்ந்தெடுக்கப்பட்டார்.
# வீ. செ. கோவிந்தசாமி



**வீ. செ. கோவிந்தசாமி** (*V. C. Govindasamy;* 15 செப்டம்பர் 1941 - 7 சூலை 2025) திராவிட முன்னேற்றக் கழகத்தை (திமுக) சார்ந்த தமிழ்நாட்டு அரசியலர் ஆவார். தமிழ்நாடு சட்டப் பேரவையில் காவேரிப்பட்டினம் தொகுதிக்கான உறுப்பினராக இருமுறை (1971-76; 1989-91) பணியாற்றினார்.  

மேலும்1984, 1991 & 2001 ஆகிய ஆண்டுகளில் திமுகவின் வேட்பாளராக காவேரிப்பட்டினம் தொகுதியில் போட்டியிட்டு உள்ளார்.  

இவர் ஒரு மொழிப்போராளியும் ஆவார். 2007 முதல் 2011 வரை மாவட்ட வேளாண் விற்பனை குழு தலைவராக இருந்தார்.  

## சாதனைகள்
- இவர் சட்டமன்ற உறுப்பினராக இருந்த காலகட்டத்தில் பையூர் மண்டல வேளாண் ஆராய்ச்சி நிலையம் 1973 மே மாதம் நிறுவப்பட்டது
- போச்சம்பள்ளியில் சூரியகாந்தி எண்ணெய் நிறுவனம் மீண்டும் திறக்கப்பட்டது
- பல்வேறு பள்ளிக்கட்டிடங்கள் புதுப்பிக்கப்பட்டன.
- ஆறு உழவர் சந்தைகள் இவர் வேளாண்மை விற்பனைக்குழு தலைவராக இருந்தபோது திறக்கப்பட்டது.
- கிருஷ்ணகிரியில் பால் குளிரூட்டும் நிலையம் கட்டப்பட்டது.
- முதன்முதலில் பையூரில் மாங்கூழ் தயாரிக்கும் தனியார் தொழிற்சாலை இவரது முயற்சியால் நிறுவப்பட்டது.
- 1970களின் இறுதியில் ஒருங்கிணைந்த தர்மபுரி மாவட்டத்தில் இருந்த நக்சல் பாரி இயக்கத்தினர் பலர் திருந்தி ஜனநாயக வழியில் வாழ்ந்திட பெரிதும் உதவினார்.

## வகித்த பதவிகள்
- ஊராட்சி தலைவர்
- சட்டமன்ற உறுப்பினர்
- மாவட்ட அமைதிக்குழு உறுப்பினர்
- கோவை வேளாண்மை பல்கலைக்கழக ஆட்சிப் பேரவை (Syndicate) உறுப்பினர்
- மாவட்ட வேளாண்மை விற்பனைக்குழு தலைவர்
- மாவட்ட கூட்டுறவு வீட்டுவசதி துறை தலைவர்
- தொடக்க வேளாண்மை கூட்டுறவு சங்க தலைவர்
- பால் உற்பத்தியாளர்கள் கூட்டுறவு சங்க தலைவர்
- மொழிப்போர் தியாகி

#### கட்சியில் வகித்த பதவிகள்
- கிளைக்கழக செயலாளர்
- ஒன்றிய செயலாளர்
- மாவட்ட துணை செயலாளர்
- பொதுக்குழு உறுப்பினர்
- செயற்குழு உறுப்பினர்
# மிர்-675 குறு ஆர்.என்.ஏ முன்னோடிக் குடும்பம்

**மிர் 675 குறு ஆர் என் ஏ முன்னோடிக் குடும்பம்** (*MiR-675 microRNA precursor family*) என்பது மூலக்கூற்று உயிரியலில் சிறிய இரைபோ கருவமில (ஆர். என். ஏ.) மூலக்கூறு ஆகும். இந்த குறு ஆர்.என். ஏ, பல்வேறு செயற்பாடுகள் மூலம் மரபணு பண்புகள் வெளிப்படுவதை ஒழுங்குபடுத்தும் பணியைச் செய்கிறது.  

## செல் பிரிதலைத் தடுத்தல்
மிர்-675-இன் அதிவெளிபாடு, கரு நிலை மற்றும் கருசூழ் படல குருத்தணுக்களின் பெருக்கத்தினைக் குறைக்கிறது. இது பிறப்பதற்கு முன் நஞ்சுக்கொடி வளர்ச்சியைக் கட்டுப்படுத்தும் பொறுப்பிலுள்ள, பெரிய, மரபணுக்களுக்கிடையே குறியீடற்ற ஆர்.என்.ஏ "எச்.19"-இன் முதல் பயனறியா மரபணுக்கோர்வையில் (exon) உட்பொதிக்கப்பட்டிருப்பது கண்டறியப்பட்டது. "எச்.19" இல்லாத நஞ்சுக்கொடிகளில் மிர்-675 இன் இலக்குகள் அதிகமாக உள்ளது; இதில் இன்சுலின் போன்ற வளர்ச்சி காரணி 1 ஏற்பியும் (IGF1R) அடங்கும். இதனால் மிர்-675 இல்லாத தொப்புள்கொடி தொடர்ந்து வளர்கிறது."எச்.19" இலிருந்து கட்டுப்படுத்தப்பட்ட மிர்-675 -இன் வெளியீட்டினால், உயிரணு இறுக்க- அல்லது புற்றுநோய் உருவாக்க- சமிக்ஞைகளினால் ஏற்படும் செல் பெருக்கத்தை விரைவாகத் தடுக்கும் சாத்தியம் உள்ளது.  

## கீல்வாதம் கட்டுப்படுத்துதல்
மிர்-675, "எச்.19" உடன் ஒருங்கே கீல்வாத குருத்தெலும்புகளில் உயர்சீரமைப்பு உடையதாக கண்டறியப்பட்டுள்ளது. உண்மையில், இந்த இரண்டு ஆர்.என்.ஏக்களும் இணை-ஒழுங்குமுறையில் உள்ளது. மிர்-675-இன் அதிவெளிப்பாட்டினால் சாதாரண திசுவுடன் ஒப்பிடும்போது மாற்றப்பட்ட வெளிப்பாடு அளவுகள் மூலம் கீல்வாதம் தொடர்புடைய (COL2A1) மரபணு உயர்சீரமைப்பு அடைகிறது. மிர்-675, இதுவரை அறியப்படாத இலக்கு மூலக்கூறு வழியாக இணைப்புதிசு வெண்புரதம் இரண்டாம் வகையின் (Collagen type II) அளவை மாற்றியமைக்ககூடும் என்று முன்மொழியப்பட்டுள்ளது. மேலும் இந்த குறு ஆர்என்ஏ, கீல்வாதத்தில் உள்ள வளர்சிதை மாற்ற சமநிலையைக் கண்டறியும் சுட்டியாகும் சாத்தியமும் உள்ளது.  

## மேலும் பார்க்க
- குறு ஆர்.என்.ஏ
# செய்ரோபேஜியா கண்டலபரம்



**செய்ரோபேஜியா கேண்டலபரம்** (தாவர வகைப்பாட்டியல்: *Ceropegia candelabrum*) அல்லது **பெருங்கொடி** என்னும் இத்தாவரம் அஸ்க்லெபியாடோய்டே என்ற துணைக் குடும்பத்தைச் சேர்ந்தது. இத்தாவரத்தின் மஞ்சரிகளின் அடர்பச்சையுடன் மஞ்சள் கலந்த சிவப்பு நிற கோடுகள் போன்ற தோற்றம் மெழுகுவர்த்தி போன்று காணப்படுவதால் லத்தீன் மொழியில் கேண்டலப்ரம் என்று பெயர் பெறப்பட்டது.  

## தாவர பண்புகள்
*செய்ரோபேஜியா கேண்டலபரம்* வற்றாத, சதைப்பற்றுள்ள, உருண்டையான கிழங்கினைக் கொண்ட இரட்டைச் செடியாகும். வலுவான, வெற்றுத் தளிர்கள் 3 முதல் 4 மிமீ விட்டம் கொண்டவையாகவும் இலைகள் சதைப்பற்று கொண்டு தடித்தும் இருக்கும். சற்றே சதைப்பற்று குறைந்த இலைகள் கத்தி போன்று நேரியல் தோற்றத்தில், நீள்வட்டத்தில் இருந்து வட்டமான முனை கொண்டு கூர்மையாக காணப்படும். அவை 2 முதல் 7 செமீ நீளமும் 0.8 முதல் 3.5 செமீ அகலமும் கொண்டவையாகும்.  

இவை இந்தியாவிலும், இலங்கையிலும், [[வியட்னாம்|வியட்னாமிலும் காணப்படுகிறது. இச்செடி ஆகஸ்டு முதல் ஜனவரி வரை பூத்து, செப்டம்பர் முதல் ஜனவரி மாதங்களில் காய்க்கும் தன்மையுடையதாகும்.  

இத்தாவரம் இதன் தோற்றப்பகுதிகளில் அருகி வருவதால், செயற்கையாக உலகின் பிற பகுதிகளில் பரப்ப பல திட்டங்கள் நடைமுறையில் உள்ளது.
# பள்ளி மேலாண்மைக் குழு

**பள்ளி மேலாண்மைக் குழு** என்பது இந்தியாவில் அனைத்து மாநிலங்களிலும் உள்ள பள்ளிகளில், பள்ளியின் செயல்பாடுகளை மேலாண்மை செய்வதற்காக கட்டாய கல்வி உரிமைச்சட்டம் 2009-இன்படி ஏற்படுத்தப்பட்ட குழு ஆகும்.  
## நோக்கங்கள்
- பள்ளியின் வளர்ச்சியில் பள்ளியின் தரம், ஆசிரியர்களின் வருகை, கற்பித்தல், தேவையான அடிப்படை வசதிகள் உள்ளிட்டவற்றை பார்த்து, அறிந்து அவற்றை நிறைவேற்றுவதில் கவனம் செலுத்துதல்,
- பள்ளி மாணவர்களுக்கு வழங்கப்படும் சத்துணவு, சீருடை, பாட நூல் உள்ளிட்ட அரசின் திட்டங்களை நிறைவேற்றுவதை உறுதி செய்து, சமுதாயத்துக்கும் பள்ளிக்கும் தொடர்பு ஊடகமாக இருத்தல்,
- அனைத்துப் பள்ளி வயது குழந்தைகளையும் (6 முதல், 14 வயது) பள்ளியில் சேர்ப்பது அத்தோடு அவர்கள் தொடர்ந்து பள்ளிக்கு வருவதை உறுதிசெய்வது,
- மாற்றுத்திறனாளிகள், குறைபாடுள்ள குழந்தைகளைக் கண்டறிந்து அவர்கள் கல்வியைத் தொடரும் வகையிலான வசதிகள் மற்றும் பள்ளியில் அடிப்படை வசதிகளை ஏற்படுத்துதல் மற்றும் மேம்படுத்துதல்,
- மாணவர்களின் கல்வி தரத்தை உயர்த்துதல் மற்றும்
- இலவச கட்டாய கல்வி உரிமை சட்டத்தில் கூறப்பட்டுள்ளவற்றை நடைமுறைப்படுத்துதல் ஆகியவை இக்குழுவின் நோக்கங்களாகும்.

இக்குழுவின் தலைவராகப் பள்ளியில் பயிலும் ஏதேனும் ஒரு குழந்தையின் பெற்றோர் இருப்பார்கள். இதில், பெற்றோர், ஆசிரியர், உள்ளாட்சி பிரதிநிதிகள் என மொத்தம் 20 உறுப்பினர்கள் இருப்பார்கள். மொத்தமுள்ள உறுப்பினர்களில் பாதிக்கும்(50%) குறையாத எண்ணிக்கையில் பெண்கள் உறுப்பினர்களாக இருக்க வேண்டும். இக்குழு அனைவருக்கும் கல்வித் திட்டம் மூலம் நடைமுறைப்படுத்தப்பட்டுக் கண்கானிக்கப்படுகிறது..  

## பள்ளி மேலாண்மைக் குழு உருவாக்கம் மற்றும் விதிமுறைகள்
பள்ளி மேலாண்மைக் குழு உருவாக்கத்தில் பின்வரும் விதிமுறைகளின் கீழ் அமைக்கப்பட்டுள்ளது..  
- ஒவ்வொரு பள்ளியிலும் கட்டாயம் பள்ளி மேலாண்மைக் குழுவினை ஏற்படுத்துதல்.
- பெற்றோர், ஆசிரியர், உள்ளாட்சி பிரதிநிதிகள் கொண்ட 24 நபர்களை உறுப்பினர்களாகக் கொண்டதாகப் பள்ளி மேலாண்மைக் குழு உருவாக்கப்பட வேண்டும்.
- இதில் 75 சதவீதம் பெற்றோர்களாக இருக்க வேண்டும்.
- மீதமுள்ள 25 சதவீதத்தினரில்
:மூன்றில் ஒரு பங்கு மக்கள் பிரதிநிதிகள் (உள்ளாட்சி அமைப்பின் ஒப்புதலுடன்)  
:மூன்றில் ஒரு பங்கு தொடர்புடைய பள்ளியின் ஆசிரியர் (பள்ளியின் பணியாற்றும் ஆசிரியர்களின் முடிவின்படி)  
:மூன்றில் ஒரு பங்கு உள்ளூரைச் சேர்ந்த கல்வியாளர்கள் (பெற்றோர்களின் ஒப்புதலுடன்) இடம்பெற வேண்டும்.  
- பள்ளி மேலாண்மைக் குழுவின் தலைவர் மற்றும் துணைத் தலைவர் குழுவிலுள்ள மற்ற பெற்றோர்களால் தேர்ந்தெடுக்க வேண்டும். பள்ளியின் தலைமை ஆசிரியர் குழுவின் ஒருங்கிணைப்பாளராகச் செயல்படுவார். தலைமை ஆசிரியர் இல்லாத பட்சத்தில் பள்ளியின் மூத்த ஆசிரியர் ஒருங்கிணைப்பாளராகச் செயல்பட வேண்டும்.
- ஓர் ஊராட்சியில் இரண்டு அதற்கு மேற்பட்ட பள்ளிகள் இருப்பின் ஒரு பள்ளியில் ஊராட்சி மன்றத் தலைவரும் பள்ளி மேலாண்மைக் குழுவில் உறுப்பினராகவும் மற்ற பள்ளிகளில் சம்மந்தப்பட்ட பள்ளிகள் அமைந்திருக்கும் வார்டு உறுப்பினர்கள் பள்ளி மேலாண்மைக் குழுவில் உறுப்பினராகவும் இணைக்கப்பட வேண்டும்
- பள்ளி மேலாண்மைக் குழு குறைந்தபட்சம் மாதத்தில் ஒரு நாளாவது கூட்டப்பட வேண்டும். இதற்கெனத் தனி பதிவேடுகள், தீர்மானங்கள் அடங்கிய பதிவேடுகள் பராமரிக்கப்படவேண்டும். .
- இக்குழுவில் 50 சதவீதத்திற்குக் குறையாமல் பெண்கள் இருக்க வேண்டும்.
- சமூகத்தில் பின்தங்கிய பிரிவைச் சேர்ந்த பெற்றோர்களுக்குக் குறிப்பிடத்தக்க முக்கியத்துவம் இக்குழுவில் கொடுக்கப்பட வேண்டும்.
- இந்த குழுவின் பதவிக்காலம் இரண்டு வருடங்களாகும். அதன் பின்பு குழு மாற்றியமைக்கப்பட வேண்டும்.
# சாஜிடேரியா லடிஃபோலியோ



**இந்திய உருளைக்கிழங்கு** அல்லது **வாபாடோ** (*Sagittaria latifolia*) என்றும் அழைக்கப்படும் தாவரம் நஞ்சை நிலப்பகுதிகளில் காணப்படுகிறது. இத்தாவரம் உண்ணத் தகுந்த கிழங்குகளை தோற்றுவிக்கிறது. இவற்றை அமெரிக்க பூர்விக மக்கள் சேகரித்து உணவாக உட்கொள்கிறார்கள். இது தற்போதைய நிலையில் அழிந்து வரும் இனம் உள்ளது. இறுதியாக ஜூலை 1979ல் பதிவு செய்யப்பட்டுள்ளது. பல்லாண்டு சிறு தாவரம். 35 செ.மீ. உயரம் வரை வளரும். நீண்ட இலைகள், வட்ட வடிவ குறுக்கு வெட்டுத் தோற்றம், இலைகள் நீரில் மூழ்கிய நிலையில் இருக்கும். புதிய இலைகள் தட்டையாக நீள்முட்டை வடிவில் அகலமாக இருக்கும். இத்தாவரம் ஹென்டர்சன் மற்றும் பன்கோம்டா பகுதிகள் (வட கரோலினா மாகாணம்), கிரீன்விலி மற்றும் தெற்கு கரோலினாவின் லாரன்ஸ் பகுதிகளில் மட்டுமே காணப்படுகிறது. நீர்க்கசிவு உள்ள பகுதிகளிலும் இத்தாவரம் வளர்கிறது. மணற்பாங்கான மண் மற்றும் நிழலான பகுதிகள் இதற்கு உகந்தவையாகும்.
# மிர்-885 நுண்ணிய ஆர் என் ஏ முன்னோடி குடும்பம்


மூலக்கூறு உயிரியலில் மிர் -885 நுண்ணிய ஆர் என் ஏ என்பது குட்டையான ஆர் என் ஏ ஆம். பல்வேறு எயந்திரநுட்பத்தின்போது மற்ற மரபன்களின் பண்புகள் வெளிப்படுவதை ஒழுங்குபடுத்தும் பணியை நுண்ணிய ஆர் என் ஏ செய்கிறது  

## மிர்-885-5பி வின் நரம்புமுகைப்புற்று
நுண் ஆர் என் ஏ வின் மிர்-885-5p வடிவம் நரம்புமுகைப்புற்றில் கலச் சுழற்சி வளர்ச்சியிலும் கல வாழ்விலும் தலையிட்டு புற்று அடைப்பானாகச் செயல்படுகிறது. இது 3p25.3, குறுமவகப் பகுதியில் அடிக்கடி முதன்மையான நரம்புமுகைப்புற்றில் இருந்து நீக்கப்படுகிறது, இதன் வெளிப்பாடு p53|p53 புரதத் திரள்விலும் தடவழி செயல்முனைப்பாக்கத்திலும் விளைகிறது.பல மரபணுக்களின் மாற்றியமைக்கப்பட்ட வெளிப்பாடு நுண் -885-5 பியுடன் காணப்படுகின்றன, இதில் CDK2, MCM5 மரபணுக்கள், குறியாக்கச் சுழற்சி சார்ந்த கைனேஸ் 2, மினி-குறுமவகப் பேணல் புரதம் MCM5, பல p53 இலக்கு மரபன்கள் ஆகியன உள்ளன.  

## உயிரியல் தாக்கம்

### மருத்துவ உயிரியல் குறிப்பான்
நுண் ஆர் என் ஏக்களைச் சுற்றவிடுதல் நோய்நிலைமைகளை அறியும் உறுதியான வாய்ப்பாக உருவாகியுள்ளது. அவை நோயறியும் உயிரியல் குறிப்பான்களாகச் செயல்படுகின்றன, மிர்-885-5p கல்லீரல் நோயறியவல்ல உயிரியல் குறிப்பானாக அமைகிறது. கல்லீரல் நோய்களில் குருதி ஊனீரில் நுண் ஆர் என் ஏ வின் இவ்வகையைக் கணிசமாகக் கூட்டி, அந்த ஊனீர் ஆர் என் ஏ க்கள் நோயுணர்த்தும் விளைவுமிக்க உயிரியல் குறிப்பான்களாகச் செயல்படுவதை ஆய்வாளர்கள் அறிந்துள்ளனர்.இந்தத் தனித்த நுண் ஆர் என் ஏ க்களை மருத்துவ ஆய்வில் பயன்படுத்தி, பெருங்குட மலக்குடல் புற்றுகளில்(CRC) உள்ள தொலைநிலை புற்றாக்கத்தை முன்கணித்து அறியலாம். முதன்மை பெருங்குடல் மலக்குடல் புற்றுகளில் அமையும் புற்றரியும் குறிப்பிட்ட நுண் ஆர் என் ஏ க்களின் வெளிப்பாட்டு பாணிகளை நேரடியாக ஒப்பிட்டு, கல்லிரல் புற்றாக்க நிகழ்வோடு இணைதுப் பார்த்து இவை புர்ரக்கத் தனிநிலைகளைச் சுட்டும் உயிரியல் குரிப்பான்களாகச் செயல்பட வாய்ப்புள்ளனவா என அறியலாம்..  

### புற்றுநோய்
பெருங்குடல் புற்றுநோய் சிகிச்சையை முன்னேற்றுவதற்கான ஒரு பயனுள்ள சிகிச்சை முறையை கண்டுபிடிப்பதில் மிர் -885-3p ஒரு பங்கு வகிக்கிறது. BMPR1A ஐ இலக்காகக் கொண்ட ஒரு கட்டி குழலகப் புற்றாக்கத்தில் காணப்படுகிறது. மிர் -885-3p புற்றாக்க  
முன்மரபுக் காரணியை ஒழுங்குபடுத்துகிறது. எனவே, நுண் ஆர் என் ஏ வை இலக்காக கொண்டு திறமையான சிகிச்சையைச் செய்யலாம் என்பது தெளிவாகியுள்ளது.
# கட்டாய நடுவர் தீர்ப்பாயம்

**கட்டாய நடுவர் தீர்ப்பாயம்** (compulsory arbitration) என்பது தொழிலாளர்களின் பிரச்சினையினைத் தீர்க்கும் தீர்ப்பாயம் ஆகும்.சட்டங்களின் மூலம் தொழிலாளர் மற்றும் மேலாண்மை ஆகிய இரு தரப்பினரையும் சிக்கலைத் தீர்க்க கட்டாயப்படுத்துகிறது. வேலை நிறுத்தத்தின் சாத்தியக்கூறுகள் பொது நலனை கடுமையாக பாதிக்கும் போது இந்த சட்டங்கள் பெரும்பாலும் பொருந்துகிறது. வழக்கமான பொதுக் கூட்டு பேரம் பேசும் முறை மூலம் இரு தரப்பினரும் உடன்பாட்டை எட்டத் தவறினால், சில தொழிலாளர் ஒப்பந்தங்கள் கட்டாய நடுவர் மன்றத்தின் மூலம் சிக்கல் தீர்ப்பதற்கான விதிகளை உருவாக்குகின்றன.  

## ஆத்திரேலியாவில்
ஆத்திரேலிய சமரசம் மற்றும் நடுவர் சட்டம் 1904 , பொதுநலவாய சமரசம் மற்றும் நடுவர் நீதிமன்றத்தை நிறுவுவதன் மூலம் ஆத்திரேலியாவிற்கான தொழில்துறை உறவுகளில் சட்டத்தின் ஆட்சியை அறிமுகப்படுத்தியது.  

1906 முதல் ஆத்திரேலியா, மேலாண்மைக்கும் ஊழியர்களுக்கும் இடையே கட்டாய நடுவர் முறையை அமல்படுத்தி வருகிறது. இந்த சட்டப்பூர்வ நடுவர் அமைப்பு, தொழில்துறை உறவுகள் நீதிமன்றம் அல்லது ஆணையம் மற்றும் ஹார்வெஸ்டர் நீதிமன்ற வழக்கு ஆகியவை ஆத்திரேலிய தொழில்துறை உறவு முறைக்கு அடித்தளமாக உள்ளன.  

இந்த முறை 1983 ஆம் ஆண்டு முதல் திருத்தப்பட்டது. ஜான் ஹவார்ட் தலைமையிலான முன்னாள் லிபரல் கட்சி அரசாங்கம், வொர்க்சாய்ஸ் மூலம் அதை மேலும் மாற்றியமைக்க முயன்றது.
# உட்பொதிக்கப்பட்ட மதிப்பு


ஆயுள் காப்பீட்டுக் கழகத்தின் **உட்பொதி மதிப்பு** *(Embedded Value)* என்பது எதிர்காலத்துக்கான இலாபத்துடன் கூடிய நிகர சொத்து மதிப்பை தற்கால மதிப்பில் இருந்து கணக்கிடும் புள்ளி விவரமாகும். இது காப்பீட்டு நிறுவனங்கள் நடப்பிசைவு அறிவியல் துறைவழி கொணர்ந்த ஓர் எதிர்கால கற்பிதமதிப்பாகும்.  

## பின்னணி
ஆயுள் காப்பீட்டு உறுதிப்பத்திரங்கள் நீண்ட கால ஒப்பந்தங்களாக உள்ளன. இதில் பாலிசிதாரர் தன்னுடைய வாய்ப்புள்ள எதிர்கால நிகழ்வு ஒன்றை ஈடுகட்ட மாதந்தோறும் அல்லது குறிப்பிட்ட கால இடைவெளியில் தவணை செலுத்துகிறார்.  

காப்பீட்டாளாருக்கான எதிர்கால வருமானம், காப்பீட்டு வாடிக்கையாளர்கள் செலுத்தும் தவணைகளின் அடிப்படையில் கிடைக்கிறது. எதிர்காலத்தில் காப்பீட்டு வாடிக்கையாளர்களுக்கு வழங்கப்படும் முதிர்வுத் தொகை, பல்வேறு எதிர்கால செலவினங்களைக் கருத்தில் கொண்டு ஈடுசெய்யப்படுகிறது. எதிர்கால இலாபம், நடப்பு வருமானத்துக்கும் தேக்க ஒதுக்கீடுக்களில் இருந்து விடுவிக்கப்படும் தொகைக்கும் உள்ள வேறுபாடாகும்.  

நிகர சொத்து மதிப்பு என்பது காப்பீட்டு நிறுவனத்தின் மொத்த சொத்துக்களுக்கும் பொறுப்புகளுக்கும் இடையே உள்ள வேறுபாடு ஆகும்.  

நிறுவனங்களுக்கு நிகர சொத்து மதிப்பு பொதுவாக புத்தக மதிப்பிலிருந்து கணக்கிடப்படுகிறது. உட்பொதி மதிப்பு நோக்கங்களுக்காக, நிகர சொத்து மதிப்புகள் சந்தை மதிப்புகளுக்குச் சரி செய்யப்பட வேண்டும். மேலும் இந்த நிகர சொத்து மதிப்பு, தேக்கச் சொத்துகளின் இயல்புப்படி அமைய, தள்ளுபடிக்கு உள்ளாகலாம். [அத்தகைய தேக்கச் சொத்துகளுக்கு எடுத்துகாட்டுகளாக, இலாப நிதிக்குள்ளேயே அடங்கும் சொத்துக்கள் அமையும்.]  

## காப்பீட்டாளர் மதிப்பு
நிகர சொத்துக்களின் சந்தை மதிப்பிற்கு [அதாவது கடந்தகால ஈட்ட இலாபங்களுக்கு] நிலவும் வணிகத்தின் இன்றைய மதிப்பைச் [அதாவது எதிர்கால இலாபங்களைச்] சேர்த்து உட்பொதிக்கப்பட்ட மதிப்பை அளவிடலாம்.  

இது காப்பீட்டு மதிப்பின் ஒரு பழமை அளவாகும். இது ஏற்கனவே உள்ள உறுதிப்பத்திரங்களிலிருந்து வருங்கால இலாபங்களை மட்டுமே கருதுகிறது. அதனால் காப்பீட்டுதாரர் எதிர்காலத்தில் புதிய உறுதிப்பத்திரங்களை விற்கக்கூடும் என்ற சாத்தியத்தை புறக்கணிக்ககிறது. இது நல்லெண்ணத்தையும் ஒதுக்கி வைக்கிறது. இதன் விளைவாக காப்பிட்டாளர் அதன் உட்பொதி மதிப்பை விட கூடுதலான மதிப்புள்ளவராகவே இருக்கிறார்.  

## வாய்பாடு
உட்பொதி மதிப்பு பின்வருமாறு கணக்கிடப்படுகிறது.:  
: **EV = PVFP + ANAV**  

: V=உட்பொதி மதிப்பு; PVFP= எதிர்கால இலாபங்களின் தற்போதைய மதிப்பு; ANAV= சரிசெய்யப்பட்ட நிகர சொத்து மதிப்பு.  

## மேம்பாடுகள்
ஐரோப்பிய உட்பொதி மதிப்பு, EEV என்பது CFO அரங்கத்தில் அமைக்கப்பட்ட EV மதிப்பின் ஒருவகை மாறுபாடே ஆகும். இது அதிக அளவு வெளிப்படைத்தன்மையும் ஒப்பிடுதன்மையும் உள்ள முறையில் அளவுருக்களைத் தேர்ந்தெடுத்து கணிப்புகளை மேற்கொள்வதற்கான முறையான வழிமுறைகளை தருகிறது.  

சந்தை சார்ந்த உட்பொதி மதிப்பு என்பது மிகவும் பொதுவான முறையாகும். இதற்கு EEV மதிப்பு ஒரு சிறந்த எடுத்துகாட்டு.
# வட்டார வள மையம்

**வட்டார வள மையம்** (BRC- *Block Resource Centre*) என்பது இந்தியாவில் அனைவருக்கும் கல்வித் திட்டத்தை நடைமுறைப்படுத்தவும் கல்விச்செயல்பாடுகளை வட்டார அளவில் ஒருங்கிணைக்கவும், வட்டார எல்லைக்குட்பட்ட ஆசிரியர்களுக்குப் பணியிடைப் பயிற்சியை அளிக்கவும் கல்வி தொடர்பான புள்ளி விவரங்களைச் சேகரிக்கவும் அனைத்து மாநிலங்களிலும் ஒன்றிய அளவில் ஏற்படுத்தப்பட்ட மையம் ஆகும். இந்த மையம் மாவட்ட ஆசிரியர் கல்வி மற்றும் பயிற்சி நிறுவனம், இந்தியா மற்றும் கல்லூரிகள் உள்ளிட்ட பிற கல்வி அமைப்புகளுடன் இணைந்து பள்ளி மற்றும் கல்வித் தரத்தை உயர்த்தும் நோக்கில் செயலாற்றி வருகின்றன.  

## செயல்பாடுகள்
வட்டார வளமையம் பின்வரும் செயல்பாடுகளை ஒன்றிய அளவில் நடைமுறைப்படுத்துகிறது.  
- கல்வித்துறையில் அறிமுகப்படுத்தப்படும் புதிய அணுகுமுறைகள் தொடர்பாக ஆசிரியர்களுக்குப் பணியிடை மற்றும் புத்தாக்கப் பயிற்சிகளை வழங்குதல்.
- பள்ளிகளை மேற்பார்வை செய்து ஆலோசனைகள் வழங்குதல்.
- அனைவருக்கும் கல்வித் திட்டச் செயல்பாடுகளை ஒன்றிய அளவில் நடைமுறைப்படுத்துதல்
- தகவல் சேகரித்தல் (சேர்க்கை- இடைநிற்றல்- பள்ளிசெல்லா குழந்தைகள் பற்றிய கணக்கெடுப்பு)மாற்றுப்பள்ளிகள், உண்டு உறைவிடப் பள்ளிகளை ஏற்படுத்த கருத்துரு அனுப்புதல்.
- பள்ளித் தொகுப்பு கருத்தாய்வு மையங்கள் (CRC-*Cluster Resource Centre*) மூலம் ஆசிரியர்களுக்கு கற்றல் கற்பித்தலில் புதிய உத்திகள் குறித்து பயிற்சி அளித்தல்.
# சோழ மன்னர்களின் மெய்கீர்த்திகள்

**மெய்க்கீர்த்தி** என்பதன் பொருள், ஒரு மன்னனின் உண்மையான புகழுக்குரிய செயல்களைக் கூறும் கல்வெட்டின் ஒரு பகுதி ஆகும். இராசராசன் முதன் முதலில் தன் ஆட்சியில் நிகழ்ந்த வரலாற்று உண்மைகளை அதிகார பூர்வமாகத் தெரிவித்து, நன்கு விளக்கும் மெய்க்கீர்த்திகளை தமிழ் அகவற்பாவில் தன் கல்வெட்டுகளில் பொறித்தான். இவருக்கு பிறகு இவர் வழிவந்த சோழர்களும் இதைப் பின்பற்றி கல்வெட்டுகளில் தங்களது மெய்க்கீர்த்திகளைப் பொறித்தனர்  

## மெய்க்கீர்த்தியின் பயன்கள்
இராசராசனைத் தொடர்ந்து வந்த சோழ மன்னர்கள் அனைவரும் தம் ஆட்சிக்கால நிகழ்வுகளையும் மெய்க்கீர்த்திகளையும் கல்வெட்டுக்களில் பொறித்தனர். இஃது ஒவ்வொரு மன்னர்களின் ஆட்சிக்காலத்தில் நடந்த நிகழ்வுகளையும், எந்தக் கல்வெட்டு எந்த மன்னனுடையது என வேறுபடுத்தி அறியவும் பெரிதும் உதவுகிறது.  

### இராசராசனின் மெய்க்கீர்த்திகள்
சில மன்னர்கள் ஒன்றுக்கும் மேற்பட்ட மெய்கீர்த்திகள் உடையவராக இருந்தனர். இராசராசன் மூன்று வித மெய்க்கீர்த்திகளை உடையவராக இருந்தாலும்.  
வரலாற்று ஆசிரியர்களால் பெரும்பாலும் அறியப்படுவது, “““திருமகள் போல””” எனத் தொடங்கும் மெய்க்கீர்த்தியே ஆகும்.  

ஸ்வஸ்தி ஸ்ரீ திருமகள் போல  
பெரு நிலச் செல்வியுந்  
தனக் கொளக் காந்தளுர்ச் சாலைக்  
களமறுத்தருளி வேங்கை நாடும்”  
வடமலை பெயர்குவை ஆயின். . . .  

## சோழர்களின் மெய்க்கீர்த்தி வகைகள்

1. ”திருமகள் போல” - முதலாம் இராசராசன்
1. ”திருமன்னி வளர” - முதலாம் இராசேந்திரன்
1. “திங்களோர; தருதன் தொங்கல்;” - இராஜாதி ராஜன்
1. “திங்களோர; பெற வளர;;” - இராஜாதி ராஜன்
1. “திருக்கொடியோடு தியாகக்கொடி” - இராஜாதி ராஜன்
1. “திருமகளது புவியெனும்” - இரண்டாம் இராசேந்திரன்
1. “திருமகள் மருவிய செங்கோல்” - இரண்டாம் இராசேந்திரன்
1. “திருவளர; திரள்புயத் திருநிலவளந்” - வீரராசேந்திரன்
1. “வீரமே துணையாக” - வீரராசேந்திரன்
1. “திங்களோர; மலர;ந்து வெகுண்டை” - அதி ராசேந்திரன்
1. “திருமன்னி விளங்கு” - முதலாம் குலோத்துங்கன்;
1. “புகழ் மாது விளங்கு” - முதலாம் குலோத்துங்கன்;
1. “புகழ் சூழ்ந்த புணரி” - முதலாம் குலோத்துங்கன்;
1. “பூமாது புணர” - விக்கிரம சோழன்
1. “பூமாலை மிடைந்து” - விக்கிரம சோழன்
1. “பூமன்னு பதுமம்” - இரண்டாம் குலோத்துங்கன்;
1. “பூமருவிய புவியேழம்” - இரண்டாம் குலோத்துங்கன்;
1. “பூமேவி வளர;” - இரண்டாம் குலோத்துங்கன்;
1. “பூமேவு திருமகள்” - இரண்டாம் குலோத்துங்கன்;
1. “பூமன்னு பாவை” - இரண்டாம் குலோத்துங்கன்;
1. “பூமன்னு பூத்த” - இரண்டாம் குலோத்துங்கன்;
1. “பூமருவிய பொழிலேழம்” - இரண்டாம் இராசராசன்
1. “பூமருவிய திருபொழிலேழம்” - இரண்டாம் இராசராசன்
1. “கடல் சூழந்த பார;மாதரும்” - இரண்டாம் இராசாதிராசன்
1. “கடல் சூழந்த பாரேழங்” - இரண்டாம் இராசாதிராசன்
1. “புயல் பெருக வளம் பெருக” - மூன்றாம் குலோத்துங்கன்
1. “புயல் வாய்த்து” - மூன்றாம் குலோத்துங்கன்
1. “சீர; மன்னி இருநான்கு திசைவிளக்கு” - மூன்றாம் இராசராசன்
1. “சீர; மன்னு மலா; மகளும்” - மூன்றாம் இராசராசன்
1. “பூமியும் திருவும்” - மூன்றாம் இராசேந்திரன்
1. “பூமருவிய திருமடந்தை” - மூன்றாம் இராசேந்திரன்
# பி. ஜி. கருத்திருமன்


**பி. ஜி. கருத்திருமன்** (P. G. Karuthiruman), தமிழக அரசியல்வாதியாகவும், தமிழ்நாட்டின் சட்டமன்ற உறுப்பினராகவும் இருந்தவர். இவர் மதராஸ் மாநிலத்தின் கடைசி எதிர்க்கட்சி தலைவரும்,தமிழகத்தின் முதலாவது எதிர்க்கட்சி தலைவரும் ஆவார்.1952 ஆம் ஆண்டில் நம்பியூர் தொகுதியில் இருந்து இந்திய தேசிய காங்கிரசு கட்சியின் வேட்பாளராக, தமிழக சட்டசபைக்கு தேர்ந்தெடுக்கப்பட்டவர். பின்னர் 1957 தேர்தலில் கோபிச்செட்டிபாளையம் சட்டமன்றத் தொகுதியிலும், 1967 தேர்தலில் சத்தியமங்கலம் சட்டமன்றத் தொகுதியிலும் இருந்தும் தேர்ந்தெடுக்கப்பட்டார்.  

இவர் கோபிசெட்டிபாளையம் அருகே உள்ள நஞ்சை புளியம்பட்டி எனும் கிராமத்தில் பிறந்தவர். இவர் காந்தியக் கொள்கையை நடைமுறையில் பின்பற்றிய காந்தியவாதி ஆவார். புகழ் பெற்ற காமராசர் மற்றும் சி. சுப்பிரமணியம் ஆகியவர்களை எளிதில் அணுகக்கூடியவராக இருந்தவர்.  

ஒரு அரசியல் தலைவராக இருந்தாலும் தமிழ் இலக்கியத்தில் புகழ் பெற்ற காவியமான கம்பராமயணத்தில் ஒரு பெரிய அறிஞர் ஆவார். இக்காவியம் குறித்து பல கட்டுரைகளையும் நூல்களையும் எழுதியுள்ளார்.
# கே. பி. நாச்சிமுத்து கவுண்டர்



**கே. பி. நாச்சிமுத்து** (*K. P. Nachimuthu*) என்பவர் இந்திய அரசியல்வாதியும், தமிழ்நாட்டின் சட்டமன்ற முன்னாள் உறுப்பினரும் ஆவார். 1977, 1980, 1984 ஆம் ஆண்டுகளில் நடைபெற்ற தேர்தல்களில் அனைத்திந்திய அண்ணா திராவிட முன்னேற்றக் கழகம் வேட்பாளராக மேட்டூர் தொகுதியிலிருந்து தமிழ்நாடு சட்டமன்ற உறுப்பினராக தேர்ந்தெடுக்கப்பட்டார்.
# பள்ளித் தொகுப்பு கருத்தாய்வு மையம்

**பள்ளித் தொகுப்பு கருத்தாய்வு மையம்** (*Cluster Resource Centre- CRC*) இந்தியாவிலுள்ள அனைத்து மாநிலங்களிலும் அரசுப்பள்ளிகளில் பணியாற்றும் ஆசியர்களுக்கு திறன் மேம்பாட்டுப் பயிற்சி அளிக்க அந்தந்த மாநில அரசுகளால் ஏற்படுத்தப்பட்ட மையங்கள் ஆகும். அனைவருக்கும் கல்வித் திட்டம் மூலம் ஏற்படுத்தப்பட்டுள்ள இமட்மையங்கள் ஒன்றிய அளவில் செயல்படும் வட்டார வள மையங்களின் கீழ் செயல்படுகிறது. ஆசிரியர்கள் தங்களது கற்பித்தல் அனுபவங்கள் மற்றும் கற்பித்தலில் புதுமைகளை பற்றி பகிர்ந்து கொள்ளவும் இம்மையம் உதவுகிறது. சராசரியாக 50 ஆசிரியர்களுக்கு ஒரு பள்ளித் தொகுப்பு கருத்தாய்வு மையம் என்ற ரீதியில் இம்மையம் அமைக்கப்பட்டுள்ளன. ஆசிரியர்களின் எண்ணிக்கைக்கேற்ப இம்மையங்களின் எண்ணிக்கை மாறுபடக்கூடும். வட்டார வள மையங்களில் பணிபுரியும் பட்டதாரி ஆசிரியர் பணிநிலையில் பணியாற்றும் ஆசிரியர் பயிற்றுநர்|ஆசிரியர் பயிற்றுநர்கள் இம்மையத்தின் ஒருங்கிணைப்பாளராக செயல்படுவார்கள்..தமிழ்நாட்டில் மொத்தம் 4088 பள்ளித் தொகுப்புக் கருத்தாய்வு மையங்கள் செயல்பட்டு வருகின்றன.  

## பணிகள்
பள்ளித் தொகுப்புக் கருத்தாய்வு மையங்கள் பின்வரும் பணிகளைச் செய்கின்றன.  
- கருத்தாய்வு மையத்திற்கு உட்பட்ட ஆசிரியர்களுக்கு பணியிடைப் பயிற்சி அளித்தல்
- ஆசிரியர்களுக்கு செயலாராய்ச்சி செய்ய வழிகாட்டுதல். அதன் முடிவுகளை அதனை மற்ற ஆசிரியர்களிடம் பகிர்ந்து கொள்ளுதல்
- ஒவ்வொரு பள்ளியிலும் ஆசிரியர் மேற்கொள்ளும் புதிய உத்திகள் மற்றும் அணுகுமுறைகளை பிற ஆசிரியர்களிடம் பகிர்ந்து கொள்ள வாய்ப்பினை ஏற்படுத்துதல்
- பள்ளி வளர்ச்சிக்குத் தேவையான பயிற்சிகளைக் கண்டறிந்து திட்டமிட்டு பயிற்சியை வழங்குதல்.
# ந. தீர்த்தகிரி



**ந. தீர்த்தகிரி** (*N. Theerthagiri*)(23 செப்டம்பர் 1923-2 சூலை 2004) ஓர் இந்திய அரசியல்வாதியும், தமிழகத்தின் முன்னாள் சட்டமன்ற உறுப்பினரும் ஆவார். இவர் 1967ஆம் ஆண்டு நடந்த சட்டமன்றத் தேர்தலில், அரூர் தொகுதியில் இருந்து, இந்திய தேசிய காங்கிரஸ் வேட்பாளராகப் போட்டியிட்டு, தமிழ்நாடு சட்டசபைக்குத் தேர்ந்தெடுக்கப்பட்டார்.
# சாவித்திரி லெட்சுமணன்

**சாவித்திரி லட்சுமணன் ** கேரளா மாநிலம், திருச்சூர் பகுதியைச் சேர்ந்த ஓர் இந்திய தேசிய காங்கிரஸ் கட்சியின்அரசியல்வாதி ஆவார். இவர் முகுந்தபுரம் தொகுதியிலிருந்து  லோக் சபா  உறுப்பினராக 1989 மற்றும் 1991 ஆகிய ஆண்டுகளில் தேர்ந்தெடுக்கப்பட்டவர். அவர் 1996 ஆம் ஆண்டு கேரள சட்டமன்றத்திலும் உறுப்பினாக இருந்தார்.
# இரா. அன்பரசு



**இரா. அன்பரசு** (*Era. Anbarasu*, இறப்பு: 08 ஆகத்து, 2019) இந்திய அரசியல்வாதியும், தமிழ்நாட்டிலிருந்து தேர்ந்தெடுக்கப்பட்ட முன்னாள் நாடாளுமன்ற உறுப்பினரும் ஆவார். 1989 மற்றும் 1991 ஆம் ஆண்டு நடைபெற்ற பொதுத்தேர்தல்களில் மத்திய சென்னை தொகுதியிலிருந்து இந்திய தேசிய காங்கிரஸ் வேட்பாளராக மக்களவைக்குத் தேர்ந்தெடுக்கப்பட்டார். 1980 ஆம் ஆண்டு பொதுத்தேர்தலில் செங்கல்பட்டு தொகுதியில் இருந்து இந்திய தேசிய காங்கிரசு(இந்திரா) வேட்பாளராக தேர்ந்தெடுக்கப்பட்டார்.  

அவரது மகன், டி. அருள் அன்பரசு, இந்திய தேசிய காங்கிரசின் (இந்திரா) உறுப்பினரானராவார். இவர் சோளிங்கர் தொகுதியிலிருந்து தமிழ்நாடு சட்டமன்றத்திற்குத் தேர்ந்தெடுக்கப்பட்டார்.
# மைக் சுமித்



**மைக் சிமித்** *(Mike Smith)* ஓர் அமெரிக்க கால்பந்தாட்ட முன்னாள் பயிற்சியாளர் ஆவார். இவர் 1959 ஆம் ஆண்டு சூன் மாதம் 13 ஆம் நாள் பிறந்தார். 2016 ஆம் ஆண்டு முதல் 2018 ஆம் ஆண்டு வரை இவர் தேசிய கால்பந்து கூட்டமைப்பின் டாம்பா வளைகுடா பக்கேனர்சு கால்பந்து அணியின் தற்காப்பு ஆட்ட ஒருங்கிணைப்பாளராகப் பணியாற்றினார். முன்னதாக சிமித் 2008 ஆம் ஆண்டு முதல் 2014 ஆம் ஆண்டு வரை தேசிய கால்பந்து கூட்டமைப்பின் அட்லாண்டா பால்கன்சு அணியின் தலைமைப் பயிற்சியாளராகவும், 2003 ஆம் ஆண்டு முதல் 2007 ஆம் ஆண்டு வரை யேக்சோவில்லே யாக்குவார்சு அணியினுடைய தற்காப்பு ஆட்ட ஒருங்கிணைப்பாளராகவும் இருந்துள்ளார். பால்கன்சு அணியின் பயிற்சியாளராக இருந்த காலத்தில் அதிக வெற்றிகளைப் பெற்றுக் கொடுத்த பயிற்சியாளர் என்ற சிறப்பைப் பெற்றார். மேலும், அமெரிக்க தேசிய கால்பந்து கூட்டமைப்பின் 2008, 2010, 2012 ஆம் ஆண்டுகளுக்கான சிறந்த கால்பந்து பயிற்சியாளர் என்ற விருதும் அமெரிக்க செய்தி நிறுவனத்தால் இவருக்கு அப்போது வழங்கப்பட்டது.  

## தொடக்கக் காலம்
அமெரிக்காவின் புளோரிடா மாநிலத்திலுள்ள தேட்டோனா பீச் நகரத்தில் பாதர் லோபெசு கத்தோலிக் உயர்நிலைப் பள்ளி கால்பந்து அணியில் தற்காப்பு அரண் வரிசையில் சிமித் கால்பந்து விளையாடி வளர்ந்தார். 1977 மற்றும் 1981 ஆம் ஆண்டுகளில் கிழக்கு டென்னெசி மாநில பல்கலைக்கழகத்திற்காக விளையாடி கல்லூரி காலத்தில் மேலும் நன்றாக பயிற்சி பெற்றார். விளையாட்டிலிருந்து ஓய்வை அறிவிப்பதற்கு முன்னர் 1982 ஆம் ஆண்டு கனடா கால்பந்து கூட்டமைப்பு நடத்திய கால்பந்து போட்டியில் வின்னிபெக் புளு பாம்பர்சு அணியில் தொழில்முறை கால்பந்து வீரராக சிமித் விளையாடினார்.  

## கால்பந்து பயிற்சியாளர்
### கல்லூரியில்
கல்லூரி மற்றும் பல்வேறு பிரிவுநிலைப் போட்டிகளில் கல்லூரியளவு, தொழில்முறை விளையாட்டு நாட்கள் முடிந்தபின், தேசிய கால்பந்து கூட்டமைப்புக்குச் செல்வதற்கு முன்பாக சிமித் ஒரு பயிற்சியாளராக பயிற்சியளிக்க முடிவு செய்தார். 1982–1985 இல் சான் டீகோ மாநில அணி, 1986 இல் மோர் எட் மாநில அணி 1987-1998 ஆண்டுகளில் டென்னெசி டெக் அணி போன்றவை இவர் பயிற்சியாளராகப் பணியாற்றிய சில அணிகளாகும்.  

### பால்டிமோர் ரேவன்சு அணியில்
தேசிய காற்பந்து கூட்டமைப்பில் சிமித் முதன்முதலாக 1999 ஆம் ஆண்டு பயிற்சியாளர் ரெக்சு ரியானின் கீழ் பால்டிமோர் ரேவன்சு அணியில் தற்காப்பு அரண் உதவியாளர்/தற்காப்பு எல்லைக்கோடுப் பயிற்சியாளராக மூன்று பருவங்களுக்கு பணியாற்றினார்.  
பிரையன் பில்லிக் 2002 ஆம் ஆண்டு சிமித்தை தற்காப்பு அரண்நிலை தலைமைப் பயிற்சியாளராக முன்மொழிந்தார். ரே லூயிசு, பீட்டர் போல்வேர், யாமி சார்ப்பர் மற்றும் அதாலியசு தாமசு போன்ற தனிச்சிறப்பு வாய்ந்த தற்காப்பு அரண்நிலை விளையாட்டு வீரர்களை உருவாக்கியதால் ரேவன் அணி உயர்தரப் போட்டிகளில் வெற்றி வாகை சூடியது. 2003 சனவரி 21 இல் இவர் தற்காப்பு அரண் ஒருங்கிணைப்பளராக யாக்சன்வில்லே யாக்குவார்சு அணிக்காக பணியமர்த்தப்பட்டார்.
# த. உதயசூரியன்



**த. உதயசூரியன்** (*T. Udhayasuriyan*) ஒரு இந்திய அரசியல்வாதியும், தமிழ்நாட்டின் தற்போதைய சட்டமன்ற உறுப்பினரும் ஆவார். இவர் திராவிட முன்னேற்றக் கழக வேட்பாளராக, 1989 மற்றும் 2006 தேர்தல்களில் சின்னசேலம் தொகுதியிலிருந்தும், 1996 மற்றும் 2016 தேர்தல்களில் சங்கராபுரம் தொகுதியில் இருந்தும், தமிழ்நாட்டின் சட்டமன்றத்திற்குத் தேர்ந்தெடுக்கப்பட்டார். 2021 ஆம் ஆண்டில் நடைபெற்ற சட்டமன்றத் தேர்தலில் சங்கராபுரம் தொகுதியில் இருந்து திமுக சார்பில் சட்டமன்ற உறுப்பினரானார்.
# சி. சந்திரசேகரன்

**சி. சந்திரசேகரன்** (*C. Chandrasekaran*) ஓர் இந்திய அரசியல்வாதியும், தமிழகத்தின் சட்டமன்ற உறுப்பினரும் ஆவார்.  

சந்திரசேகரன் 1996 தேர்தலில் சேந்தமங்கலம் சட்டமன்றத் தொகுதியிலிருந்து திராவிட முன்னேற்றக் கழக வேட்பாளராக தமிழக சட்டமன்றத்திற்கு முதன்முறையாக தேர்ந்தெடுக்கப்பட்டார். இந்தத் தொகுதி பழங்குடியினர் வேட்பாளர்களுக்கு ஒதுக்கப்பட்ட தனித்தொகுதியாகும்.  

திமுக சார்பில் தேர்தலில் போட்டியிட அனுமதி மறுக்கப்பட்டதால், 2006 சட்டமன்றத் தேர்தலில் சுயேட்சை வேட்பாளராக போட்டியிட்டார். அதன் பிறகு 2007 ஆம் ஆண்டு அண்ணா திராவிட முன்னேற்றக் கழக கட்சியில் சேர்ந்தார், 2016 தேர்தலில் அவர் மீண்டும் அதிமுக வேட்பாளராக சேந்தமங்கலம் தொகுதியில் இருந்து தேர்ந்தெடுக்கப்பட்டார்.
# அந்தகக்கவி வீரராகவ முதலியார்

**அந்தகக்கவி வீரராகவர்** என்பவர் காஞ்சிபுரம் மாவட்டம் பூதூர் எனும் ஊரில் பிறந்தவர். பொன்விளைந்த களத்தூரில் வாழ்ந்தவர். இவர் இசையிலும் பயிற்சி உள்ளவர். கவிஞரும் ஆவார்.  

## இளமைப் பருவம்
இவர் தந்தையார் வடுகநாதர் என்பவர். வீரராகவர் பிறவியிலேயே கண்ணொளி இழந்தார். கேள்வியறிவின் வாயிலாகக் கல்வி கற்றார். இவர் இயற்றிய பாடல்கள் சொற்சுவையும் பொருள்நயமும் உடையவை. வள்ளல்கள் மீதும் சிற்றரசர்கள் மீதும் பல தனிப்பாடல்கள் பாடிப் பரிசுகள் பெற்றுள்ளார்.  

## பெற்ற பாராட்டுகள்
இவர் இலங்கை சென்று பரராசசேகர மன்னனைப் பாடி ஒரு யானை, பொற்பந்தம், ஓர் ஊர் ஆகியவற்றைப் பரிசிலாகப் பெற்று ஊர் திரும்பினார். இதனால் இவர் புகழ் கடல் கடந்தும் பரவியது.  

## படைப்புகள்
பிள்ளைத்தமிழ், கலம்பகம், கோவை, உலா ஆகியவை பாடியுள்ளார். இவர் பாடிய உலா நூல்கள் இரண்டு. ஒன்று ஓர் அரசனைப் பற்றியது. மற்றொன்று திருவாரூர்ச் சிவபெருமானைப் பற்றியது.  
எழுதிய நூல்கள் :  
- திருக்கழுக்குன்றப் புராணம்
- திருக்கழுக்குன்ற மாலை
- சேயூர் முருகன் பிள்ளைத்தமிழ்
- திருவாரூர் உலா
- சந்திரவாணன் கோவை
- கயத்தாற்றரசன் உலா
- கீழ்வேளூர் உலா
- திருவேங்கடக் கலம்பகம்
- திருக்கண்ணமங்கைமாலை
- திருவேங்கடமுடையான் பஞ்சரத்தினம்
- வரதராசர் பஞ்சரத்தினம்
- பெருந்தேவியார் பஞ்சரத்தினம் போன்ற பல

## தனிப்பாடல்கள்
தமிழகத்தில் வாழ்ந்த பல புலவர்கள் பாடிய பாடல்களின் தொகுப்பு, தனிப்பாடல் திரட்டு என்பது. இதில் 110 புலவர்கள் பாடிய 1113 பாடல்கள் உள்ளன. இவற்றுள் வீரராகவர் இயற்றிய 39 பாடல்கள் தனிப்பாடல் திரட்டில் இடம் பெற்றுள்ளன.இவை தவிர, இவர் அவ்வப்போது கடிதங்கள்போல் பிறர்க்கு எழுதி அனுப்பிய கவிதைகள் பல உண்டு. அவை சீட்டுக்கவிகள் எனப்படும்.  

- தமிழ் ஒன்பதாம் வகுப்பு, பாடநூல்,- பக்கம் 83-84. தமிழ்நாட்டுப் பாடநூல் கழகம், சென்னை.
- மு.வரதராசன், தமிழ் இலக்கிய வரலாறு, சாகித்திய அகாதெமி வெளியீடு, பக்கம் 207-208.
- தமிழ்க் கலைக்களஞ்சியம் முதல் தொகுதி அந்தகக்கவி வீரராகவ முதலியார்
# ராஜு முருகன்


**ராஜு முருகன்** (*Raju Murugan*) ஒரு எழுத்தாளர், இதழியலாளர் மற்றும் திரை இயக்குநர் ஆவார். இவருடைய படைப்புகளான வட்டியும், முதலும், ஒன்று, ஜிப்ஸி போன்றவை  *ஆனந்த விகடன்*. இதழில் வெளியிடப்பட்டவையாகும். இவர் 2014 ஆம் ஆண்டில் *குக்கூ (திரைப்படம்)* மூலம் திரையுலகில் இயக்குநராக அறிமுகமானார். இவரது இரண்டாவது திரைப்படம்,*ஜோக்கர்*,  சிறந்த தமிழ்த் திரைப்படத்துக்கான விருதினை 64வது தேசிய திரைப்பட விருதுகள் அறிவிப்பின் போது பெற்றது.  

## திரைப்படத்துறை
| 2014 | *குக்கூ (2014 திரைப்படம்)* | இயக்குநர் மற்றும் எழுத்தர் |  |
| --- | --- | --- | --- |
| 2016 | *தோழா* | வசனகர்த்தா |  |
| 2016 | *ஜோக்கர்* | இயக்குநர் மற்றும் எழுத்தர்

சிறந்த படத்திற்கான பிலிம்பேர் விருது சிறந்த தமிழ்த் திரைப்படத்துக்கான விருதினை 64 ஆவது தேசிய திரைப்பட விருதுகளின் போது பெற்றது |  |
| 2017 | *மாரியப்பன்* | வசனம்

முன் தயாரிப்புப் பணி | } |

## நுால்கள்
| *வட்டியும் முதலும்* | தமிழ் | ஆனந்த விகடன் | - |
| --- | --- | --- | --- |
| *ஒன்று* | தமிழ் | ஆனந்த விகடன் | இணை - ஆசிரியர் |
| *ஜிப்சி* | தமிழ் | ஆனந்த விகடன் | } |
# கோரி கங்கா ஆறு



**கோரி கங்கா* அல்லது *கோரி காட் ** (*Gori Ganga also Gori Gad*) என அழைக்கப்படும் இந்த ஆறு உத்தராகண்டம் மாநிலத்தில் உள்ள  
பிதொரோகர் என்னும் மாவட்டத்தில் உள்ள முன்சியரி வட்டத்தில் பாய்கிறது. இது ஐந்து கொடுமுடிகள் கொண்ட பஞ்சசூலி எனும் பனிமலையில் இருந்து உற்பத்தியாகிறது. மிலாம் பனிப்பாறை, நந்தா தேவியின் வடகிழக்கில் உள்ள ரலாம் நதியின் பனிப்பாறைகள் மற்றும் பஞ்சசூலி சிகரங்களின் மேற்கு முகத்தில் அமைந்துள்ள பியூன்ஷானி மற்றும் உத்தரி & தக்ஷினி பலாட்டி பனிப்பாறைகள் இதன் முக்கிய ஆதாரங்களாகும்.  

## பெயர் காரணம்
உள்ளூர் மொழியில் "கோரி" என்றால் வெள்ளை அல்லது சிகப்பு. "காட்" மற்றும் "கங்கை" இரண்டும் ஆற்றைக் குறிக்கும். இந்த ஆற்றின் நீர் நுரைத்து, வெள்ளை களிமண்/மணலைக் கொண்டிருப்பதால், அது பெரும்பாலும் வெண்மையாகவே காட்சியளிக்கிறது.
# தியத்தீராவின் லீதியா


**தியத்தீராவின் லீதியாள்** (*Lydia of Thyatira*, ) என்பவர் விவிலியத்தின் புதிய ஏற்பாட்டில் குறிப்பிடப்பட்டுள்ள ஒரு பெண். ஐரோப்பாவில் கிறித்தவத்திற்கு மாற்றப்பட்ட முதல் பெண் என்று ஆவணப்படுத்தப்பட்டவர். பல கிறித்தவப் பிரிவுகள் இவருக்கு புனிதர் பட்டம் கொடுத்துள்ளன.  

## புதிய  ஏற்பாட்டின் கூறுரை

வெய்ன் க்ரூடம், லீதியாவின் கதையை ஒரு பயனுள்ள அழைப்பிற்கு உதாரணமாக காண்கிறார்.
# இந்திராவதி அணை


**இந்திராவதி அணை** இந்திராவதி ஆறு மீது கட்டப்பட்டுள்ள ஈர்ப்பு அணை ஆகும்.  
இது இந்தியாவின் ஒடிசா மாநிலத்திலுள்ள பவானிபட்னாவிலிருந்து சுமார் 90 கி. மீ தொலைவில் உள்ளது. இது முதன்மை  இந்திராவதி நீர்த்தேக்கத்துடன் 4.32 கி. மீ., நீண்ட மற்றும் 7 மீட்டர் குறுக்களவு  கொண்ட சுரங்கப்பாதை வழியாக இணைக்கப்பட்டுள்ளது. இதன் வெளியேற்றத் திறன் 210 கனமீட்டர்/விநாடி ஆகும். மேலும் இது ஒரு எழுச்சி தண்டை சுழற்றி செல்லும் வகையில் வடிவமைக்கப்பட்டுள்ளது. இது 600 மெகாவாட் மின் உற்பத்தி செய்யும் திறன் கொண்ட அணை ஆகும்.  

மேல் இந்திராவதி  திட்டமானது, இந்திராவதி நதியின் நீர் மகாநதி படுகையில் பாயுமாறு வகுக்கப்பட்டிருக்கிறது. இது மின் உற்பத்தி மற்றும் நீர்ப்பாசன வசதிக்காக பயன்படுத்தப்படுகிறது. கூடுதலாக, இந்திராவதி மற்றும் அதன் கிளை நதிகளில் 4 அணைகள் கட்டுதல், 8 கரைகளுடன் கூடிய இணைப்புக் கால்வாய்கள் அமைத்து 1,435.5 மில்லியன் கனமீட்டர் நேரடி திறன் கொண்ட ஒரே நீர் தேக்கத்தை உருவாக்குதல், ஹதி மற்றும் மஹாநதி ஆற்றுப் படுகைகளுக்கு இடையே ஒரு தடுப்பை உருவாக்குதல் ஆகியவை இந்த திட்டத்தின் முக்கிய குறிக்கோள்கள் ஆகும்.
# ரெசவனழித்தான்குளம்


**ரெசவனழித்தான் குளம்** திருநெல்வேலி மாவட்டம், திருவேங்கடம் வட்டம், சாயமலை ஊராட்சி, மேலசிவகாமியாபுரம் கிராமத்தில் அமைந்துள்ள ஒரு குளம் ஆகும். ரெசவனழித்தான்குளம் 42 ஏக்கர் பரப்பளவில் அமைந்துள்ளது.  

## பெயர்க்காரணம்
மண்பாண்டங்கள் செய்த குயவர்கள் இக்குளத்தில் மண் எடுத்து பானைகள் செய்தனர். இம்மண்ணில் செய்த பானைகள் உடைவதே இல்லையாம். இதனால்அவர்கள் இக்குளத்தை அழித்து விட்டு சென்றுவிட்டனர். பின்பு குசவனழித்தான்குளம் என்பது மருவி ரெசவனழித்தான்குளம் என அழைக்கப்படுகிறது.  

## மேற்கோள்
- திருநெல்வேலி மாவட்ட ஆவண காப்பாக கரூலம்.
# யாவேல்



**யாவேல்** (*Jael* அல்லது *Yael* (எபிரேயம்: *Ya'el*, יָעֵל) அல்லது **யாகேல்** என்பவர் எபிரேய வேதாகமத்தில் நியாயாதிபதிகள் நூலில் குறிப்பிடப்பட்டுள்ள ஒரு பெண். இவர் சிசேராவைக் கொன்று, பண்டைய இசுரவேலர்களை யாபீன் மன்னனின் படையினரிடம் இருந்து விடுவித்த கதாநாயகியாகக் குறிப்பிடப்பட்டுள்ளார்.  

## குடும்பம்
யாவேல் கேனியரான ஏபேரின் மனைவி ஆவார். கேனியர்கள் ஒரு நாடோடிப் பழங்குடிகள். அவர்களில் சிலர் இசுரவேலருக்கு அருகில் குடியிருந்தனர். இசுரவேலர் இவர்களுடன் பலவிதமான திருமணத் உறவுகளை ஏற்படுத்தியிருந்தனர் என வேதாகமம் பதிவு செய்கிறது. மோசேயின் மாமனார் ஒரு கேனியன் என வெளிப்படையாகத் தெரிகிறது. ஆனால் இது ரெகுவேலா என்று தெளிவாக இல்லை. கேனியர்கள் மீதியானிய குழுவில் ஒரு பகுதியாகவும் இருந்திருக்கலாம்.
# கார்டன் ஆராய்ச்சி மாநாடுகள்



**கார்டன் ஆராய்ச்சி மாநாடுகள்** *(Gordon Research Conferences)* என்பவை மதிப்புமிக்க அனைத்துலக அறிவியல் மாநாடுகளாகும்.வணிக நோக்கமற்ற இதேபெயரிலான நிறுவனம் இம்மாநாடுகளை நடத்துகிறது. உயிரியல், வேதியியல், இயற்பியல், மற்றும் அவற்றின் தொடர்புடைய தொழில்நுட்பங்கள் ஆகிய தலைப்புகளில் அதிகபட்ச ஆய்வுகள் மாநாட்டில் அலசப்படுகின்றன. இந்த மாநாடுகள் 1931 ஆம் ஆண்டு முதல் நடைபெற்று வருகின்றன, மேலும் ஆண்டு ஒன்றுக்கு கிட்டத்தட்ட 200 மாநாடுகள் வரை நடைபெறுமளவிற்கு விரிவடைந்துள்ளன. மாநாடு நடைபெறும் இடங்கள் கண்ணியமாகவும், பெரும்பாலும் தனிமைப்படுத்தப்பட்ட இடங்களாகவும், ஒரு முறைசாரா சமூகச்சூழலை ஊக்குவிக்கும் இடங்களாகவும் தேர்ந்தெடுக்கப்படுகின்றன. சுதந்திரமான விவாதத்தை ஊக்குவிப்பதற்காக பங்களிப்புகள் இங்கு பதிவுசெய்யப்படுவதில்லை, பெரும்பாலும் வெளியிடப்படாத ஆராய்ச்சிகளாகவே இருக்கும்.. விஞ்ஞான கல்வியையும் உள்ளடக்கி 1991 இல் மாநாடுகள் விரிவாக்கப்பட்டன. மாநாட்டுத் தலைப்புகள் முறையாக அறிவியல் இதழ்களில் பிரசுரம் செய்யப்பட்டன. 2015, 2010, 2009, 2008, 2007 மற்றும் 2006 and 2006.  

## வரலாறு

1920 களின் பிற்பகுதியில் யான்சு ஆப்கின்சு பல்கலைக்கழகத்தின் வேதியியல் பிரிவில் நடைபெற்ற கோடை அமர்வுகள் கார்டன் மாநாட்டிற்கு முன்னோடியாக இருந்தது. 1931 ஆம் ஆண்டில் இது வெளிநாட்டு பங்கேற்பாளர்களால் கலந்துரையாடப்பட்ட பட்டதாரிகளின் கருத்தரங்கில் இது உருவானது. யான்சு ஆப்கின்சு பல்கலைக்கழகத்தில் இருந்தபோது பேராசிரியர் நீல் கோர்டன் அவர்களால் இம்மாநாடுகள் தொடங்கப்பட்டன  
.
# சீனிவாசன் வரதராஜன்


**சீனிவாசன் வரதராஜன்** (பிறப்பு: மார்ச் 31, 1928) ஒரு இந்திய வேதியியல் அறிஞர் ஆவார். இவர் வேதியியலாளராக மட்டுமின்றி ஆட்சிப் பணியாளராக, கூட்டாண்மை அதிகாரியாக பல நிறுவனங்களில் பணியாற்றியுள்ளார்.  

தமிழ்நாட்டில் 1928 மார்ச் 31 அன்று பிறந்த இவர் சென்னைப் பல்கலைக்கழகம் மற்றும் ஆந்திர பல்கலைக்கழகங்களில் இரண்டு முதுகலைப் பட்டங்களும், தில்லி மற்றும் கேம்பிரிட்ஜ் பல்கலைக்கழகங்களில் இரண்டு முனைவர் பட்டங்களும் பெற்று தில்லிப் பல்கலைக்கழகம் (1949-53), மாசசூசெட்ஸ் தொழில்நுட்ப கல்வி நிறுவனம் (1956-57), கேம்பிரிட்ஜ் பல்கலைக்கழகம் (1957-59) போன்ற பல்வேறு கல்வி நிறுவனங்களில் ஆசிரியராகப் பணியாற்றியுள்ளார். அதுமட்டுமின்றி இவர் இந்திய தேசிய அறிவியல் அகாடமி (1983), அறிவியல் இந்திய கல்வி நிறுவனம் (1972)  

அன்ட் சயின்ஸ் உலக அகாடமி (1997) ஆகியவற்றில் பேராசிரியராகப் பணியாற்றியுள்ளார். இவர் சமுதாயத்திற்கு ஆற்றிய பங்களிப்புக்காக 1985 ஆம் ஆண்டில் இந்தியாவின் மிக உயர்ந்த விருதான பத்ம பூஷன் விருது வழங்கி இந்தியாவின் மூன்றாவது மிக உயர்ந்த குடிமகனாக கௌரவிக்கப்பட்டார்.  

இவர் 1983ல் இந்திய தேசிய அறிவியல் அகாடமியிலும், 1972ல் இந்திய அறிவியல் கல்வி கூட்டமைப்பிலும், 1997ல் உலக அறிவியல் கூட்டமைப்பிலும் கெளரவப் பேராசிரியராகப் பணியாற்றியுள்ளார். இவர் சமூகத்திற்கு ஆற்றிய பங்களிப்பினை கெளரவிப்பதற்கென இந்திய அரசு தனது மூன்றாவது மிகப்பெரிய விருதான பத்ம பூசன் விருதினை 1985 இல் இவருக்கு வழங்கி கெளரவித்துள்ளது.